Gholftoernooi oor vark opgeskortArgieffoto (Foto: Pixabay) ŉ Vark wat vermoedelik van ŉ slagter se mes wou vlug, het veroorsaak dat ŉ gholftoernooi opgeskort moes word. Die 250 kg vark het oor die kantversperring van ŉ vragmotor naby Marburg in Frankfurt, Duitsland gespring, het die polisie gesê. Gholfspelers moes noodgedwonge ophou speel toe die dier Donderdag skielik oor die gholfbaan gehardloop het. Die 20 gholfspelers het besluit om hul toernooi op te skort toe hulle besef die jaagtog vind reg in die middel van hul spel plaas. “Hulle was besorg dat die vark hulle sou aanval,” het ŉ woordvoerder van die polisie gesê en bygevoeg dat 250 kg nie ŉ gewig is wat mens moet onderskat nie. Dit blyk of die vark se “ontsnappingspoging” suksesvol was – daar was nog nie weer enige teken van hom nie.